**Antibiotikum bejelentő rendszer indult az állatorvosoknak és a nagykereskedőknek**

**Az antimikrobiális-rezisztencia elleni küzdelem és a felelős gyógyszerhasználat érdekében 2022. január 28-tól az állatorvosoknak havonta jelentést kell készíteniük az élelmiszertermelő állatoknál felhasznált antibiotikumokról. A kötelezettség teljesítéséhez már elérhető a Nébih új elektronikus bejelentő felülete. Szintén újdonság, hogy ezentúl a nagykereskedők is ezen rendszerben adhatják le a forgalmazásra vonatkozó éves beszámolójukat.**

A január 28-tól életbe lépő rendelkezés célja, hogy az új uniós jogszabályokkal és a nemzetközi szervezetek ajánlásaival összhangban segítse az antibiotikum felelős alkalmazását.

Az antibiotikum-hatóanyagú állatgyógyászati készítmények forgalmazásáról minden év márciusig adnak éves jelentést a nagykereskedők. Az idei évtől a tájékoztatási kötelezettség már a felhasználásra is kiterjed, amit az élelmiszertermelő állatok esetében havonta (minden hónap 15-éig, első alkalommal március 15-ig a februári adatokat) kell benyújtania az állatorvosoknak. Mindkét érintetti kör számára újdonság, hogy a bejelentést a Nébih által működtetett Ügyfélprofil Rendszeren keresztül (<https://upr.nebih.gov.hu/>) kell megtenni, amelynek kialakításakor kiemelt szempont volt a gyors, egyszerű és felhasználóbarát ügyintézési folyamat megvalósítása.

Az intézkedés részint a 2024-től életbe lépő uniós adatszolgáltatási kötelezettség előkészítését szolgálja, továbbá lehetőséget biztosít az antibiotikum eladási és felhasználási adatok keresztellenőrzésére.

A bejelentő rendszer használatát segítő útmutató és egy tematikus „gyakran ismételt kérdések” gyűjtemény elérhető a hivatal oldalán: <https://portal.nebih.gov.hu/allatgyogyaszati-termekek>.

A nemzetközi tapasztalatok alapján az új előírások jelentősen hozzájárulnak az antimikrobiális-rezisztencia (AMR) terjedésének visszaszorításához, és ezáltal a köz- és állategészségügy védelméhez.

2022. január 28.

Nemzeti Élelmiszerlánc-biztonsági Hivatal